Up-59/98
Natisni
Opravilna št.:
Up-59/98
Datum odločitve:
13. 5. 1998
ECLI:
ECLI:SI:USRS:1998:Up.59.98
Akt:
Ustavna pritožba M. B. zoper sklep Višjega sodišča v Kopru št.

Cp 1105/97 z dne 4.2.1998 v zvezi s sklepom Okrajnega sodišča v Kopru št. I 33/97 z dne 11.11.1997
Izrek:
Ustavna pritožba M. B. zoper sklep Višjega sodišča v Kopru v zvezi s sklepom Okrajnega sodišča v Kopru se zavrže.
Evidenčni stavek:
Ustavno sodišče zavrže ustavno pritožbo, če pritožnik iz neupravičenih razlogov v določenem roku ustrezno ne dopolni vloge.
Geslo:
Nepopolna vloga, njena nedopolnitev v določenem roku.
Pravna podlaga:
Zakon o Ustavnem sodišču (ZUstS), 54., 4. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
11. 3. 1998
Vrsta odločitve:
sklep
Vrsta rešitve:
zavrženje
Dokument:
US18935
Up-59/98
13.5.1998
S K L E P
Ustavno sodišče je v postopku za preizkus ustavne pritožbe M. B. iz K., ki jo zastopa S. V. K., odvetnik v K. na seji dne 13. maja 1998
s k l e n i l o :
Ustavna pritožba M. B. zoper sklep Višjega sodišča v Kopru št.
Cp 1105/97 z dne 4.2.1998 v zvezi s sklepom Okrajnega sodišča v Kopru št. I 33/97 z dne 11.11.1997 se zavrže.
O b r a z l o ž i t e v
1. Pritožnica je dne 10.3.1998 po svojem pooblaščencu vložila ustavno pritožbo zoper sklep Višjega sodišča v Kopru št. Cp 1105/97 z dne 4.2.1998, s katerim je Višje sodišče zavrnilo njeno pritožbo zoper sklep Okrajnega sodišča v Kopru št. I 33/97 z dne 11.11.1997. S tem sklepom pa je Okrajno sodišče v Kopru zavrnilo ugovor dolžnice zoper sklep o izvršbi z dne 10.9.1997.
Pritožnica tudi predlaga izdajo začasne odredbe, s katero naj bi se zadržala izvršitev obeh izpodbijanih sklepov.
2. Iz sicer težko razumljive vloge je razbrati, da naj bi bila pritožnici z izpodbijanimi sklepi kršena pravica enakega varstva pravic iz 22. člena Ustave, ker naj bi se morala po sklepu o izvršbi preseliti v bistveno manjše stanovanje v drugem kraju in z najemnim razmerjem za določen čas. Kot dokaz neenakega odločanja v podobnem primeru se sklicuje na sklep Višjega sodišča v Kopru št. Cp 796/97 z dne 3.12.1997. Upnik naj bi tako moral zagotoviti najemno razmerje za nedoločen čas. Višje sodišče pa je v obrazložitvi sklepa navedlo, da so navedbe pritožnice, da ponuja upnik dolžnici prostore v najem le za določen čas, protispisne, saj naj bi v predlogu zapisal, da ponuja prostore, ki so njegova last, v najem za nedoločen čas.
3. Glede na to, da se izpodbijana sklepa nanašata na zavrnitev pritožničinih ugovorov zoper sklep o izvršbi z dne 10.9.1997, pritožnica pa vlogi ni priložila tega sklepa, je Ustavno sodišče na podlagi drugega odstavka 54. člena Zakona o Ustavnem sodišču (Uradni list RS, št. 15/94 - v nadaljevanju ZUstS) pooblaščenca pritožnice pozvalo, da manjkajoči sklep predloži Ustavnemu sodišču, in opozorilo na posledice, kolikor ustavna pritožba ne bi bila pravočasno ustrezno dopolnjena.
4. Pooblaščenec pritožnice je Ustavnemu sodišču namesto zahtevanega sklepa poslal izvršilni predlog za izpraznitev in izročitev nepremičnine, ki ga je upnik vložil na Okrajnem sodišču v Kopru dne 27.8.1996.
5. Kljub opozorilu pomanjkljivosti ustavne pritožbe niso bile odpravljene tako, da bi Ustavno sodišče lahko ustavno pritožbo preizkusilo. Zato je senat Ustavnega sodišča ustavno pritožbo zavrgel.
6. Senat Ustavnega sodišča je ta sklep sprejel na podlagi 4. alinee prvega odstavka 55. člena ZUstS v sestavi: predsednik senata dr. Lojze Ude in člana Franc Testen in dr. Dragica Wedam - Lukić.
Predsednik senata
dr. Lojze Ude